**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.07.2020, ora 08.00 – 07.07.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.07.2020, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 06.07.2020, la ora 11:30, **Avertizarea Hidrologică nr. 33 – COD GALBEN / COD PORTOCALIU**, valabilă în intervalul *06.07.2020 ora 12:00 – 07.07.2020 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Vişeu, Iza, Tur, Someş, Crişul Negru, Crişul Alb, Mureş, Bega, Timiş, Bârzava, Caraş, Nera, Cerna, Desnăţui, Jiu, Olt, Argeş, Ialomiţa, Siret, Prut,* cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

-către prefecturile județelor: *ALBA, ARAD, ARGEȘ, BACĂU, BIHOR, BISTRIȚA-NĂSĂUD, BRAȘOV, BUZĂU, CARAȘ-SEVERIN, CLUJ, COVASNA, DÂMBOVIȚA, DOLJ, GORJ, HARGHITA, HUNEDOARA, MARAMUREȘ, MEHEDINȚI, MUREȘ, NEAMȚ, PRAHOVA, SATU-MARE, SIBIU, SUCEAVA, TIMIŞ şi VÂLCEA (26 prefecturi) - COD GALBEN*;

-către prefecturile județelor: *BOTOŞANI, GALAȚI, IAŞI şi VASLUI (4 prefecturi)* *- COD PORTOCALIU.*

**RÂURI**

**Debitele au fost în creștere** ca urmare a precipitațiilor căzute în interval și propagării pe râurile din bazinele superioare ale Vișeului, Izei, Someșului, Timișului, Bârzavei, Carașului, Nerei, Cernei, Argeșului, Ialomiței, bazinele superioare și mijlocii ale Jiului și Oltului, pe unii afluenți ai Mureșului din județul Hunedoara și numai prin propagare pe cursurile inferioare ale Mureșului, Târnavei, pe cursul mijlociu al Siretului (sectorul Nicolae Bălcescu – Adjudul Vechi) şi cursul Prutului pe sectorul Fălciu – Şiviţa, relativ staționare pe râurile din bazinele superioare ale Crasnei, Barcăului și Crișului Repede și în scădere pe celelalte râuri.

Scurgeri importante pe versanţi, torenţi şi pâraie, viituri rapide cu efecte de inundații locale și creșteri semnificative de niveluri și debite s-au produs pe unele râuri mici din zona de munte din sud-vestul, centrul și nordul țării, ca urmare a precipitațiilor înregistrate sub formă de aversă, cu caracter torențial.

Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Crișuri, Mureș, Bârzava, Caraș, Nera, Jiu, Suceava, bazinele superioare ale Moldovei, Trotușului, cursul superior și mijlociu al Bistriței, cursurile mijlocii și inferioare ale Begăi, Timișului, cursurile inferioare ale Barcăului și Cernei, pe cursurile Siretului și Prutului şi mai mici (10-30%) pe râurile din bazinul hidrografic Bârlad.

Se situează peste **COTELE DE APĂRARE** râul Prut, pe sectorul Prisăcani – Şiviţa, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

Se situează peste:

- **COTELE DE PERICOL** râul Prut la staţiile hidrometrice Drânceni (700+6)-jud.VS și Fălciu (600+43) – jud.GL;

- **COTELE DE INUNDAȚIE** râul Prut la stațiile hidrometrice Prisăcani (520+43)-jud.IS și Oancea (550+45)-jud.GL;

- **COTELE DE ATENȚIE** râul Prut la stația hidrometrică Şiviţa (360+40) – jud. GL.

În interval au fost emise șapte **AVERTIZĂRI HIDROLOGICE** pentru fenomene imediate și două **ATENȚIONĂRI HIDROLOGICE** pentru fenomene imediate.

Este în vigoare **AVERTIZAREA HIDROLOGICĂ nr. 33** din 06.07.2020.

**Debitele vor fi în creștere** ca urmarea a precipitațiilor prognozate și propagării pe râurile din bazinele hidrografice: Vișeu, Iza, Someșul Mare, Lăpuș, bazinele superioare ale Turului, Someșului Mic, Crasnei, Barcăului, Crișului Repede, Mureșului, Târnavelor, Begăi, Bârzavei, Carașului, Nerei, Cernei, afluenților de dreapta ai Siretului, bazinele superioare și mijlocii ale Timișului, Jiului, Oltului, Argeșului, Ialomiței, unii afluenți ai Mureșului inferior din județul Hunedoara, cursurile inferioare ale Siretului și Prutului și în scădere pe celelalte râuri.

Sunt posibile scurgeri importante pe versanți, torenți, pâraie, viituri rapide cu efecte de inundații locale și creșteri mai însemnate de niveluri și debite cu depășirea **COTELOR DE APĂRARE**, pe unele râuri mici din zonele de deal și de munte din nordul, centrul și estul ţării, datorită averselor de scurtă durată și cu caracter torențial prognozate.

Se vor menţine peste **COTELE DE APĂRARE** râul Prut, pe sectorul Prisăcani – Şiviţa, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează:

- **COTELE DE PERICOL**: Prut – Drânceni (700+4)-jud.VS, Prut – Fălciu (600+45) – jud.GL şi Prut – Oancea (600+10)-jud.GL.

- **COTA DE ATENȚIE**: Prut – Şiviţa (360+50) – jud. GL.

Se menține în vigoare **AVERTIZAREA HIDROLOGICĂ nr. 33** din 06.07.2020.

**DUNĂRE**

**Debitul la intrarea în ţară (secţiunea Baziaş) în intervalul 06.07 – 07.07.2020 a fost în scădere, având valoarea de 6500 m3/s**, peste media multianuală a lunii iulie (5350 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (6300 m3/s).**

Pe tot sectorul aval de Porţile de Fier debitele vor fi în scădere.

**2.** **Situaţia meteorologică în intervalul 06.07.2020, ora 09.00 –07.07.2020, ora 06.00**

**Administraţia Naţională de Meteorologie** (A.N.M.) a emis în data de 06.07.2020, la ora 10:00, **Avertizarea Meteorologică nr. 79**, conform căreia:

**MESAJ 1**

**- COD GALBEN:** ,,*În intervalul 06 iulie, orele 12:00 – 19:00, disconfortul termic va fi accentuat în Dobrogea, local în Muntenia, sudul Moldovei și al Olteniei, unde indicele temperatură-umezeală (ITU) va atinge și va depăși ușor pragul critic de 80 de unități și se vor înregistra temperaturi maxime de până la 33…37 de grade.”*

**MESAJ 2**

**- COD GALBEN:** ,,*În intervalul 06 iulie, ora 12:00 – 06 iulie, ora 21:00, local în zonele montane, Transilvania, Oltenia, sudul Banatului, nord-vestul Munteniei și Dobrogea continentală vor fi perioade cu instabilitate atmosferică accentuată, care se va manifesta prin averse torențiale, frecvente descărcări electrice, intensificări ale vântului, vijelii și grindină. Cantitățile de apă vor depăși 25...30 l/mp și izolat 40...50 l/mp.”*

**MESAJ 3**

**- COD GALBEN:** ,,*În intervalul 07 iulie, ora 03:00 – 07 iulie, ora 12:00, în Banat, Crișana, Transilvania, Maramureș, jumătatea de nord a Moldovei și vestul Olteniei, precum și în zonele montane, gradul de instabilitate atmosferică se va accentua treptat și se vor semnala intensificări puternice ale vântului, cu rafale de peste 60...80 km/h, averse torențiale, frecvente descărcări electrice și grindină. În intervale scurte de timp sau prin acumulare, cantitățile de apă vor depăși 25 l/mp și pe arii restrânse 50 l/mp. Notă: manifestări specifice instabilității atmosferice vor fi și în restul teritoriului în a doua parte a zilei de marți (07 iulie). În regiunile sud-estice, local disconfortul termic va fi accentuat, indicele temperatură-umezeală (ITU) va atinge și depăși pragul critic de 80 de unități.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *BRĂILA, BUZĂU, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, IALOMIŢA, ILFOV, OLT, PRAHOVA, TELEORMAN, TULCEA, VRANCEA şi Municipiul BUCUREŞTI (16 prefecturi) - COD GALBEN (MESAJ 1);*

- către prefecturile județelor: *ALBA, ARGEŞ, BACĂU, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, CONSTANȚA, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SIBIU, SUCEAVA, TULCEA, VÂLCEA şi VRANCEA (24 prefecturi) - COD GALBEN (MESAJ 2);*

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOȘANI, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, IAȘI, MARAMUREŞ, MEHEDINŢI, MUREŞ, NEAMŢ, PRAHOVA, SATU-MARE, SĂLAJ, SIBIU, SUCEAVA, TIMIȘ, VÂLCEA şi VRANCEA (29 prefecturi) - COD GALBEN (MESAJ 3).*

**ÎN ŢARĂ**

Vremea a fost călduroasă în cea mai mare parte a teritoriului, local caniculară în sud-est, iar disconfortul termic a fost accentuat. Indicele temperatură-umezeală (ITU) a atins și a depășit ușor pragul critic de 80 de unități pe arii extinse în Dobrogea, în cea mai mare parte a Munteniei, local în Oltenia, sudul Moldovei și izolat în sudul Banatului. Temperaturile maxime s-au încadrat între 27 de grade la Câmpulung și 36 de grade la Brăila, Tulcea, Hârșova și Călărași. După-amiaza și spre seară au fost înnorări temporar accentuate, averse torențiale, frecvente descărcări electrice, intensificări de scurtă durată ale vântului, local la munte, în sud-vest și centru și pe arii mai restrânse în sud-estul țării. Pe raza județului Mehedinți vântul a luat aspect de vijelie, iar din surse externe au fost consemnate căderi de grindină în județele Dolj și Hunedoara. Aversele au avut și caracter torențial, iar cantităţile de apă au depășit pe arii restrânse 15...20 l/mp şi izolat 35 l/mp (până la 59 l/mp la stația meteo Reșița). În restul teritoriului cerul a fost variabil

la senin, iar vântul a suflat slab și moderat. Pe parcursul nopții instabilitatea atmosferică s-a accentuat în regiunile vestice, nordice și parțial în cele centrale unde s-a manifestat prin intensificări ale vântului cu rafale între 50 și 70 km/h, averse torențiale și descărcări electrice. Din date radar, în nordul Carpaților Orientali s-au acumulat cantități importante de apă (peste 70 l/mp). La ora 06 temperatura aerului avea valori cuprinse între 13 grade la Joseni și Miercurea Ciuc și 25 de grade la Sulina și Constanța - dig.

***Observații:*** *de ieri dimineață de la ora 06 au fost în vigoare 30 de mesaje pentru fenomene meteorologice periculoase imediate, după cum urmează:*

*- 1 mesaj cod roșu emis de către SRPV Bacău;*

*- 18 avertizări cod portocaliu, câte 5 emise de către SRPV Timișoara și Bacău, 4 emise de către SRPV Craiova, 2 emise de către SRPV Sibiu și câte una emisă de SRPV Cluj și CNPM pentru Muntenia;*

*- 11 atenționări cod galben 4 emise de către SRPV Craiova, 3 de către SRPV Timișoara, 2 emise de către SRPV Bacău și câte una de către SRPV Cluj și CNPM pentru Muntenia.*

**LA BUCUREŞTI**

Vremea a fost călduroasă, caniculară la amiază în centrul orașului, iar disconfortul termic s-a menținut accentuat, indicele temperatură-umezeală (ITU) a atins și a depășit pragul critic de 80 de unități. Cerul a fost variabil, iar vântul a suflat slab și moderat. Temperatura maximă a fost de 33 de grade la Băneasa, 34 de grade la Afumați și 35 de grade la Filaret, iar la ora 06 se înregistrau 19 grade la Băneasa, 21 de grade la Afumați și 22 de grade la Filaret.

**3. Prognoza meteorologică în intervalul 07.07.2020, ora 09.00 –08.07.2020, ora 09.00**

**ÎN ŢARĂ**

**Gradul de instabilitate atmosferică va fi accentuat, la început în vestul, centrul și nordul țării, iar după orele amiezii și în celelalte regiuni. Vor fi înnorări și se vor semnala intensificări puternice ale vântului, cu rafale de peste 60...80 km/h, averse torențiale, frecvente descărcări electrice, grindină și vijelii. În intervale scurte de timp sau prin acumulare, cantitățile de apă vor depăși 25...30 l/mp și pe arii restrânse 50...60 l/mp.** Temperaturile maxime vor marca o scădere în toată țara, chiar semnificativă în Banat, Crișana, Maramureș, Transilvania și nordul Moldovei, astfel că vor avea valori de la 17...18 grade în nord-vest până la 32...34 de grade în sud-est unde, local, disconfortul termic se va menține ridicat, iar indicele temperatură-umezeală (ITU) va atinge şi va depăși ușor pragul critic de 80 de unități. Minimele termice vor fi cuprinse între 5...6 grade în depresiunile din estul Transilvaniei și 17...18 grade pe litoral.

**LA BUCUREŞTI**

Valorile termice vor fi în scădere față de intervalul anterior, însă disconfortul termic se va menține ridicat, iar indicele temperatură-umezeală (ITU) va putea atinge pragul critic de 80 de unități. Temperatura maximă va fi de 30...31 de grade. Cerul va fi variabil, iar din a doua parte a zilei va crește probabilitatea pentru averse, ce vor avea mai ales caracter torențial, descărcări electrice, intensificări ale vântului și posibil vijelii și grindină. Temperatura minimă va fi de 15...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că în data de 05.07.2020, începând cu ora 04:30, apele uzate, epurate mecanic, de la stația de epurare din localitatea Cristești, județul Mureș, au fost evacuate în râul Mureș, ca urmare a precipitațiilor abundente, a creșterii debitului apelor uzate peste capacitatea treptei de epurare biologică și a umplerii bazinului de retenție din incinta stației de epurare. Poziția indexului inițial al debitmetrului aferent gurii de vărsare GV1 a fost 1055533 mc. În data de 05.07.2020, la ora 19:30, deversarea a fost sistată (index final: 1075853 mc).

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 03.07.2020-05.07.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la stația cu indicativul: DJ-6 (Calafat, jud. Dolj). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.07.2020-06.07.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**